Балли 100-хэр ягъэпэж
Курыт школыр къэзыухауэ зи щIэныгъэм адэкIи хэзыгъэхъуэну мурад зыщIахэм я дежкIэ гъэмахуэм и кIэух мазэр дапщэщи пыIэзэфIэхь лъэхъэнэщ. Дэфтэрхэр еджапIэ зэмылIэужьыгъуэхэм езыгъэхьа абитуриентхэр гузавэу пэплъащ абыхэм къикI хъыбархэм. Мы махуэхэм ныбжьыщIэхэм къаIэрыхьэжакIэщ зыщIэхуа IэнатIэхэм къикI тхылъымпIэхэр. Я хъуэпсапIэхэм ялъэIэса щIалэгъуалэр иджы еджэным пэрохьэ ягурэ я щхьэрэ зэтелъу.
Гъуэгузокъуэ Тамерлан Хъущт Аделинэ Апхуэдэ гукъыдэжрэ дэрэжэгъуэрэ зыхэзыщIэу еджэныр зыублэхэм ящыщщ курыт школыр къэзыуххэм папщIэ къызэрагъэпэща мыгъэрей къэпщытэныгъэхэм ехъулIэныгъэ лъагэ щызыIэрызыгъэхьахэу Хъущт Аделинэ (Налшык дэт курыт школ №30), Гъуэгузокъуэ Тамерлан (Налшык дэт курыт школ №32), Воржов Руслан (Налшык дэт лицей №2) сымэ. Абыхэм ЕГЭ зэрата предметхэм ящыщу тIурытIымкIэ балли 100-хэр къахьащ: Аделинэрэ Тамерланрэ — урысыбзэмрэ химиемкIэ, Руслан — химиемрэ биологиемкIэ. Ята экзаменхэм ятепщIыхь-мэ, гурыIуэгъуэт абыхэм ящыщ дэтхэнэми медицинэм пыщIа IэщIагъэ къызэрыхахар.
НыбжьыщIэхэр хуабжьу щыгуфIыкIащ я тхылъхэр зрата еджапIэ нэхъыщхьэхэм къикIыу шыщхьэуIу мазэм икухэм къыхуагъэхьа дэфтэрхэм. Ахэр ди къэралым и еджапIэ нэхъыфIхэм ирагъэблэгъащ, зыщIэхъуэпса дохутыр IэщIагъэм хуеджэ- ну. Аделинэрэ Русланрэ Москва дэт, Сеченовым и цIэр зезыхьэ Езанэ къэрал медицинэ университетым и студент хъуащ, Тамерлан щIэхуащ Павловым и цIэр зезыхьэу Санкт-Петербург дэт медицинэ университетым.
Воржов Руслан Апхуэдэ гулъытэри пщIэри ныбжьыщIэхэм къалэжьащ еджэным хуаIэ жэуаплыныгъэ лъагэмкIэ, ябгъэдэлъ щIэныгъэ куумкIэ. Курыт школым щыщIэса илъэсхэми ахэр дапщэщи жыджэру хэтащ икIи текIуэныгъэ лъагэхэр къыщахьащ республикэпсо, урысейпсо зэпеуэхэм, олимпиадэхэм.
Ди лъахэгъу пщащэ цIыкIумрэ щIалитIымрэ дохъуэхъу студент илъэсхэр купщIафIэу ирахьэкIыну, зыщIэхъуэпс IэщIагъэр зрагъэгъуэту апхуэдиз ехъулIэныгъэ щызыIэрагъэхьа, щIэныгъэфI щызрагъуэта ди республикэм къагъэзэжу абы и зыужьыныгъэм я зэфIэкIрэ къарурэ ирахьэлIэу лэжьэну, фокIадэм зытеува лъагъуэр гъащIэм гъуэгу бгъуфIэ щахуэхъуну. ФэркIэ мэгушхуэ фыкъызыхэкIа унагъуэхэри фыщалъхуа щIыналъэри, зи насып къэкIуэгъуэ ныбжьыщIэ акъылыфIэхэ.
Къардэн Тамбий.
